
Előterjesztés
a Közgyűlés részére

Tisztelt Közgyűlés!
Kötelmi jogviszonyban a Fővárosi Önkormányzatot, mint szerződéskötő felet megillető egyes jogosultságok és kötelezettségek gyakorlása egyértelműen beazonosítható a jogszabályokban szabályozott hatáskörök szerint (pl. tulajdonosi joggyakorlás), ennek megfelelően a hatáskör címzettjének döntését követően kerül sor az adott szerződéses cselekményre. Lehetnek azonban olyan szerződéses jogosultságok vagy kötelezettségek is (pl. valamely feltétel bekövetkezte esetén határidőre nyilatkozat kiadása, teljesítés igazolása, birtokba adás, stb.), amelyek jogszabályi keretek között hatáskörileg nem beazonosíthatók, ezért az eddigi gyakorlat az volt, hogy a kötelmi jogviszonyokban ezek gyakorlása – kisegítő szabályként a polgári jog szabályai szerint – a főpolgármester Ötv. 9. (1) bekezdés szerinti törvényes képviseleti jogosultsága alapján történt. (Ötv. 9. § (1) Az önkormányzat jogi személy. Az önkormányzati feladat- és hatáskörök a képviselő-testületet illetik meg. A képviselő-testületet a polgármester képviseli.)
Mivel az Ötv. (1) bekezdés második mondata alapján minden hatáskör a Fővárosi Közgyűlésnél van és annak érdekében, hogy ez az eddigi gyakorlat hatásköri oldalról is rendezett legyen, szükséges egy olyan főpolgármesterre átruházott hatáskör megfogalmazására az SZMSZ-ben, amely generálisan rendezi ezeket a kötelmi jogviszony körébe tartozó (de jogszabályban nevesített hatáskörökbe nem tartozó) egyéb cselekmények gyakorlásának, intézkedések megtételének jogosultságát is.

Döntési javaslat
A Fővárosi Közgyűlés úgy dönt, hogy:

megalkotja a …/2011. (…) önkormányzati rendeletét a Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet módosításáról
Döntéshozatal módja: a rendelet megalkotásához minősített szavazattöbbség szükséges.

